3.2.2

3.2.2. Μοντέλο Οντοτήτων Συσχετίσεων
Το μοντέλο οντοτήτων συσχετίσεων βασίζεται στο πως αντιλαμβάνεται κάποιος τον φυσικό κόσμο. Αποτελείται από ένα σύνολο αντικειμένων του φυσικού κόσμου που ονομάζονται οντότητες στο συγκεκριμένο μοντέλο και από τις σχέσεις των αντικειμένων. Εκτός από τις οντότητες και τις σχέσεις, κάθε μοντέλο οντοτήτων συσχετίσεων αντιπροσωπεύει και κάποιους περιορισμούς που υπάρχουν και πρέπει τα περιεχόμενα της βάσης να υπακούν. Μία οντότητα περιγράφεται από ένα σύνολο γνωρισμάτων/χαρακτηριστικών που την χαρακτηρίζουν.

Το μοντέλο οντοτήτων συσχετίσεων αποτελεί το στάδιο του εννοιολογικού σχεδιασμού μιας βάσης δεδομένων (ενότητα 3.1) και περιγράφει το λογικό (εννοιολογικό) σχήμα της βάσης δεδομένων. Εμείς στο παρόν κεφάλαιο θα παρουσιάσουμε μόνο το σχεσιακό μοντέλο ΣΔΒΔ, οπότε ο λογικός σχεδιασμός σημαίνει μετασχηματισμό του διαγράμματος οντοτήτων συσχετίσεων σε σχήμα σχεσιακής βάσης δεδομένων. Το μοντέλο οντοτήτων συσχετίσεων περιγράφεται από το διάγραμμα οντοτήτων συσχετίσεων που περιγράφεται λεπτομερώς στην ενότητα 3.3. Παράδειγμα διαγραμματικής απεικόνισης του μοντέλου παρουσιάζεται στην εικόνα 3.2 που αφορά το σύνολο οντοτήτων Υπάλληλοι με γνωρίσματα όνομα, Αριθμός Αστυνομικής ταυτότητας ΑΤ, διεύθυνση και πόλη κατοικίας.

Εικόνα 3.2 Σχηματική αναπαράσταση της οντότητας Υπάλληλοι

Οι συσχετίσεις ανάμεσα στις οντότητες αναπαριστώνται με ρόμβο. Παράδειγμα παρουσιάζεται στην εικόνα 3.3.

Εικόνα 3.3 Σχηματική αναπαράσταση της συσχέτισης

Στην εικόνα 3.3 περιγράφονται οι οντότητες Υπάλληλοι και Τμήματα. Τα τμήματα αντιπροσωπεύουν τα τμήματα που εργάζονται οι υπάλληλοι στον φυσικό κόσμο (Λογιστήριο, Τμήμα προσωπικού, τμήμα πωλήσεων κ.α.). Η σχέση ανάμεσα στις δύο οντότητες περιγράφεται από τη συσχέτιση "Εργάζεται σε". Το μοντέλο οντοτήτων συσχετίσεων χρησιμοποιείται ευρέως στην ανάλυση των απαιτήσεων μιας βάσης δεδομένων.

Το χαρακτηριστικό το οποίο προσδιορίζει μοναδικά μία οντότητα καλείται πρωτεύον κλειδί. Το πρωτεύον κλειδί σημειώνεται σε ένα διάγραμμα ΟΣ με υπογράμμιση. Στην οντότητα Μαθητής ο αριθμός μητρώου προσδιορίζει μοναδικά τον κάθε μαθητή, επομένως, το πρωτεύον κλειδί είναι το χαρακτηριστικό ΑΜ. Σε πολλές περιπτώσεις όμως, δεν υπάρχει κάποιο χαρακτηριστικό που από μόνο του να αποτελεί κλειδί. Εναλλακτικά μπορούμε να χρησιμοποιήσουμε δύο η περισσότερα χαρακτηριστικά (εάν υπάρχουν) που στο σύνολό τους προσδιορίζουν μοναδικά μία οντότητα. Στην περίπτωση αυτή το κλειδί καλείται σύνθετο κλειδί.

Όταν δεν υπάρχει κάποιο χαρακτηριστικό που να μπορεί να χρησιμοποιηθεί ως κλειδί, τότε μπορούμε να ορίσουμε κάποιο τεχνητό χαρακτηριστικό που να προσδιορίζει μοναδικά κάθε οντότητα. Το χαρακτηριστικό αυτό συνήθως ονομάζεται κωδικός ή έχει κάποιο άλλο προσδιοριστικό

Στο παράδειγμα της εικόνας 3.3. έχουμε χρησιμοποιήσει την ονομασία κωδικός τμήματος για κλειδί της οντότητας Τμήματα.

Σημειώνεται ότι ένα σύνολο οντοτήτων μπορεί να έχει περισσότερα από ένα κλειδιά. Ένα από τα κλειδιά χαρακτηρίζεται ως πρωτεύον κλειδί ενώ τα υπόλοιπα ως δευτερεύοντα κλειδιά. Δευτερεύον κλειδί της οντότητας μαθητής μπορεί να είναι το επίθετο.